Απόφαση του Συμβουλίου

της 22ας Δεκεμβρίου 2003

για το διορισμό του ειδικού συντονιστή του συμφώνου σταθερότητας για τη Νοτιανατολική Ευρώπη

(2003/910/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1080/2000 του Συμβουλίου, της 22ας Μαΐου 2000, περί υποστηρίξεως στην προσωρινή αποστολή των Ηνωμένων Εθνών για το Κοσσυφοπέδιο (MINUK), στο γραφείο του ανωτάτου εκπροσώπου στη Βοσνία-Ερζεγοβίνη (OHR) και στο σύμφωνο σταθερότητας για τη Νοτιοανατολική Ευρώπη(1), και ιδίως το άρθρο 1α,

την πρόταση της Επιτροπής,

Εκτιμώντας τα ακόλουθα:

(1) Στις 10 Ιουνίου 1999, οι Υπουργοί εξωτερικών των κρατών μελών της Ευρωπαϊκής Ένωσης και η Ευρωπαϊκή Επιτροπή, από κοινού με τους άλλους συμμετέχοντες στο σύμφωνο σταθερότητας για τη Νοτιανατολική Ευρώπη, συμφώνησαν να θεσπίσουν σύμφωνο σταθερότητας για τη Νοτιανατολική Ευρώπη, στο εξής αποκαλούμενο "σύμφωνο σταθερότητας".

(2) Η κοινή δράση 2002/964/ΚΕΠΠΑ του Συμβουλίου, της 10ης Δεκεμβρίου 2002, για την τροποποίηση και παράταση της εντολής του ειδικού αντιπροσώπου της Ευρωπαϊκής Ένωσης προκειμένου να ενεργεί ως ειδικός συντονιστής του συμφώνου σταθερότητας για τη Νοτιανατολική Ευρώπη(2), λήγει την 31η Δεκεμβρίου 2003.

(3) Το άρθρο 1α του κανονισμού (ΕΚ) αριθ. 1080/2000 προβλέπει μια διαδικασία για τον διορισμό του ειδικού συντονιστή του συμφώνου σταθερότητας από την 1η Ιανουαρίου 2004.

(4) Είναι απαραίτητο να καθορισθεί, ταυτόχρονα με το διορισμό, η θητεία για τον ειδικό συντονιστή. Η θητεία που προβλέπεται στην κοινή δράση 2002/964/ΚΕΠΠΑ για τον ειδικό αντιπρόσωπο είναι σκόπιμο να εφαρμοσθεί στον ειδικό συντονιστή.

(5) Είναι σκόπιμο να θεσπισθούν σαφείς κατευθύνσεις αρμοδιότητας και καθοδήγησης ως προς τον συντονισμό και την υποβολή εκθέσεων,

ΑΠΟΦΑΣΙΖΕΙ:

Άρθρο 1

Ο δόκτωρ Erhard BUSEK διορίζεται ειδικός ευντονιστής του συμφώνου σταθερότητας για τη Νοτιανατολική Ευρώπη.

Άρθρο 2

Ο ειδικός συντονιστής εκτελεί τα καθήκοντα που προβλέπονται στο σημείο 13 του εγγράφου του συμφώνου σταθερότητας της 10ης Ιουνίου 1999.

Άρθρο 3

Για την επίτευξη του στόχου που αναφέρεται στο άρθρο 2, η θητεία του ειδικού συντονιστή συνίσταται στα εξής:

α) προώθηση της επίτευξης των στόχων του συμφώνου σταθερότητας στις διάφορες χώρες και μεταξύ τους, εφόσον έχει αποδειχθεί ότι το σύμφωνο σταθερότητας προσφέρει προστιθέμενη αξία·

β) προεδρία της περιφερειακής ομάδας για τη Νοτιανατολική Ευρώπη·

γ) διατήρηση στενών επαφών με όλους τους συμμετέχοντες και διευκόλυνση των κρατών των οργανώσεων και των οργανισμών που συμβάλλουν στο σύμφωνο σταθερότητας καθώς και με τις σχετικές περιφερειακές πρωτοβουλίες και οργανώσεις προκειμένου να ευνοηθεί η περιφερειακή συνεργασία και να αυξηθεί η περιφερειακή συμμετοχή·

δ) στενή συνεργασία με όλα τα όργανα της Ευρωπαϊκής Ένωσης και τα κράτη μέλη της για να προωθήσουν τον ρόλο της Ευρωπαϊκής Ένωσης στο σύμφωνο σταθερότητας βάσει των σημείων 18, 19 και 20 του εγγράφου του συμφώνου σταθερότητας και για να εξασφαλίσουν τη συμπληρωματικότητα μεταξύ των εργασιών του συμφώνου σταθερότητας και της διαδικασίας σταθεροποίησης και σύνδεσης·

ε) συνάντηση τακτικά και συλλογικά, όπως ενδείκνυται, με τις προεδρίες των ομάδων εργασίας προκειμένου να εξασφαλισθεί ένας γενικός στρατηγικός συντονισμός καθώς και εξασφάλιση γραμματείας της περιφερειακής ομάδας για τη Νοτιανατολική Ευρώπη και των μέσων της·

στ) σχεδιασμός, με βάση έναν κατάλογο που έχει συμφωνηθεί εκ των προτέρων και σε διαβούλευση με τους συμμετέχοντες στο σύμφωνο σταθερότητας, των ενεργειών προτεραιότητας για το σύμφωνο σταθερότητας που πρέπει να τεθούν σε εφαρμογή κατά το έτος 2004, και τήρηση υπό έλεγχο των μεθόδων εργασίας και των δομών του συμφώνου σταθερότητας, εξασφαλίζοντας τη συνοχή και την αποτελεσματική χρήση των πόρων.

Άρθρο 4

Ο ειδικός συντονιστής συνάπτει χρηματοδοτική συμφωνία με την Επιτροπή.

Άρθρο 5

Οι δραστηριότητες του ειδικού συντονιστή συντονίζονται με εκείνες του Γενικού Γραμματέα του Συμβουλίου/Ύπατου Εκπροσώπου, για την ΚΕΠΠΑ, της Προεδρίας του Συμβουλίου και της Επιτροπής, κυρίως στο πλαίσιο της άτυπης συμβουλευτικής επιτροπής. Στον τομέα αυτό, διατηρείται στενή σύνδεση με την Προεδρία του Συμβουλίου, την Επιτροπή, τους επικεφαλής αποστολής των κρατών μελών, τους ειδικούς αντιπροσώπους της Ευρωπαϊκής Ένωσης καθώς και με το γραφείο του ανωτάτου εκπροσώπου στη Βοσνία-Ερζεγοβίνη και με την πολιτική διοίκηση των Ηνωμένων Εθνών στο Κοσσυφοπέδιο.

Άρθρο 6

Ο ειδικός συντονιστής υποβάλει αναφορά, όπως ενδείκνυται, στο Συμβούλιο και στην Επιτροπή. Συνεχίζει να ενημερώνει το Ευρωπαϊκό Κοινοβούλιο τακτικά για τις δραστηριότητές του.

Άρθρο 7

Η παρούσα απόφαση παράγει αποτελέσματα από την επόμενη ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004 έως τις 31 Δεκεμβρίου 2004.

Βρυξέλλες, 22 Δεκεμβρίου 2003.

Για το Συμβούλιο

Ο Πρόεδρος

A. Matteoli

(1) EE L 122 της 24.5.2000, σ. 27· κανονισμός όπως τροποποιήθηκε από τον κανονισμό (ΕΚ) αριθ. 2098/2003 του Συμβουλίου (ΕΕ L 316 της 24.5.2000, σ. 27).

(2) ΕΕ L 334 της 11.12.2002, σ. 9· κοινή δράση όπως παρατάθηκε από την κοινή δράση 2003/449/ΚΕΠΠΑ (ΕΕ L 150 της 18.6.2003, σ. 74).